**Budaörsi Csicsergő Óvoda Rózsa Utcai Tagóvodája**

A **gyermekek feltétel nélküli szeretete**, számunkra azt jelenti, hogy elfogadjuk, **tiszteletben tartjuk egész lényét,** mindazokat a jellemvonásokat, tulajdonságokat, amelyek személyiségének részei. A szeretetben nevelkedő gyermek jobban tanul, memóriája, stresszre adott reakciója, sokkal jobb, mint más társaiké. A gyermek érzelmi lény, jobban emlékszik olyan dolgokra, amelyekben jól érezte magát. **Érzelmi biztonságot adó környezetben örömteli tevékenységek** **által megszerettetjük a jót,** segítjük a morális értékek beépülését, az **érzelmi intelligencia fejlődését,** melyben kialakul a döntés képessége, amely elősegíti a későbbi élethelyzetekben való boldogulásukat. Érzelmi és viselkedésbeli mintákat tanulnak: önmaguk és mások megbecsülése, nyitottság, elfogadás, türelem, bizalom, őszinteség, megbocsátás.

**Élvezetes tanulási tapasztalatokkal,** szenzoros ingerekkel, kutakodási eszközökkel, ötletekkel segítjük, hogy késztetést érezzenek képességeik kibontakoztatására. Nagy hangsúlyt fektetünk a **hagyományok, néphagyományok ápolására, népi kézműves tevékenységek (szövés, fonás, nemezelés stb.) elsajátítására, a környezet tudatosságra.**,

Szülők által kedvelt **közös megmozdulásaink** (Mihály napi vásár, Márton napi lámpás felvonulás, sportnap, barkácsdélutánok, főzőverseny, kertszépítés) segíti a családias hangulat megteremtését.



Intézményünk két épületében **három gyógypedagógus, gyógytestnevelő, pszichológus, logopédus az óvodapedagógusokkal karöltve segítik a gyermekek fejlődését.** Minden év elején felmérik a gyermekeket és ahol bármilyen lemaradást, részképesség zavart, rendellenességet tapasztalnak, ott a szülők felé jelezve, a pedagógussal együttműködve, megkezdik a gyermek differenciált fejlesztését. **Intézményünkben ingyenes, saját gyógypedagógus által alapozó terápiát biztosítunk,** mely komplex mozgásfejlesztésen alapuló, idegrendszerre ható fejlesztő terápia, mely az agyi kapcsolatrendszerek és hálózatok stimulálásával, az idegrendszer érését segítik.

Ajánljuk:

1. Megkésett, akadályozott beszédfejlődéssel, kiejtési hibával, pöszeséggel küzdő gyermekeknél.
2. Organikus eredetű túlmozgásos, figyelemzavaros gyerekeknél, akiknél oxigénhiányos károsodás keletkezett.
3. **Fejlődésben, érésben elmaradott óvodásoknál.**
4. Enyhe fokú értelmi fogyatékossággal élő gyermekeknél.
5. Minden gyermeknél, aki mozgásügyetlenségben szenved.

**Kiemelt feladatunknak tartjuk, a mozgástevékenységet,** melyben a mozgások összerendezettsége segíti az olvasás, írás tanulás képességének elsajátítását. Egyensúlyérzék fejlesztésével segítjük a figyelem, koncentráció, finommotorika, kéz dominancia kialakulását. **Az élményorientált és fejlettségközpontú mozgásfoglalkozásokat heti 2 alkalommal biztosítjuk,** mely nemcsak a mozgáskészséget, hanem az értelmi képességeket, kreativitást és a szociális érzékenységet is fejlesztik. Az időjárás adta lehetőségeket kihasználva, **maximális időt** **töltenek a gyerekek az udvaron,** ahol a kibővített udvarrészünkön (KRESZ pálya, mászókák, különböző hinták és mozgásfejlesztő eszközök biztosítják a gyermekek számára az örömteli mozgástevékenységet).

Óvodánk a **kompetencia alapú program** segítségével juttatja el a gyermeket az egyéni képességek maximális fejlettségi szintjére. **A kezdeményezések témáinak feldolgozása során projekt módszert alkalmazunk, a gyermekek ötleteit elfogadva, belső motivációra építve, melyet a szülőkkel együttműködve valósítunk meg.**

**„Milyen embert is akarunk formálni?**

**A válasz egyszerű: egészséges testű, akaraterős**

**jó ítéletű, értelmes, tettre kész**

**szép célokért küzdő és áldozó embereket,**

**akik az életüket ki tudják tölteni tartalommal,**

**akik megértik a dolgok összefüggéseit,**

**akik átérzik azt, hogy emberi közösségben élnek,**

**amely csak a kölcsönösségen, méltányosságon**

**és jóakaraton épülhet.”**

**(Szentgyörgyi Albert)**